Agència Catalana de Protecció de Dades
La Llei 5/2002, de 19 d'abril, de l'Agència Catalana de Protecció de Dades, va crear el Registre de Protecció de Dades de Catalunya com a òrgan integrat a l'Agència.
En el seu article 15.2.a) la Llei disposa que són objecte d'inscripció en el Registre els fitxers de dades personals inclosos en l'àmbit d'aplicació de la Llei orgànica de protecció de dades que siguin de titularitat de la Generalitat de Catalunya, dels ens que integren l'Administració local en l'àmbit territorial de Catalunya i la resta d'organismes i entitats a què es refereix l'article 3 de la Llei 5/2002, de 19 d'abril, i les dades relatives a aquests fitxers que siguin necessàries per a l'exercici dels drets d'informació, d'accés, de rectificació, de cancel·lació i d'oposició.
Així mateix, mitjançant el Decret 48/2003, de 20 de febrer, pel qual s'aprova l'Estatut de l'Agència Catalana de Protecció de Dades, en els seus articles 19.2 i 3 preveu les dades que han de constar en els assentaments d'inscripció del Registre i els requisits de les sol·licituds d'inscripció dels fitxers.
Tenint en compte que les administracions públiques han d'impulsar l'ús i l'aplicació de tècniques i mitjans electrònics, informàtics i telemàtics per al desenvolupament de la seva activitat i l'exercici de les seves competències;
Fent ús de les competències que em corresponen a l'empara de l'article 15 del Decret 48/2003, de 20 de febrer,
Resolc:.1 Aprovar el formulari de notificació de fitxers de dades de caràcter personal al Registre de Protecció de Dades de Catalunya que consta en l'annex 1 d'aquesta Resolució, als efectes de recollir les dades dels assentaments registrals que es determinen en l'apartat 2 de l'article 19 de l'Estatut de l'Agència Catalana de Protecció de Dades..2 Aprovar l'imprès de sol·licitud d'inscripció de creació, modificació o supressió de fitxers de dades de caràcter personal al Registre de Protecció de Dades de Catalunya que consta en l'annex 2 d'aquesta Resolució, als efectes d'acomplir allò que s'estableix en l'apartat 3 de l'article 19 de l'Estatut de l'Agència Catalana de Protecció de Dades..3 L'imprès de sol·licitud, el formulari de notificació i les instruccions per emplenar-los, es poden obtenir gratuïtament a la seu de l'Agència Catalana de Protecció de Dades (Llacuna, 166, 7a, 08018 Barcelona) o, en format digital, al portal www.apdcat.net..4 Cada formulari de notificació de fitxers de dades de caràcter personal en suport paper, haurà d'anar acompanyat de la corresponent sol·licitud d'inscripció de creació, modificació o supressió, convenientment emplenada i signada.
Els formularis i les sol·licituds d'inscripció al Registre de Protecció de Dades de Catalunya en suport paper han de ser presentades a la seu de l'Agència Catalana de Protecció de Dades (Llacuna, 166, 7a, 08018 Barcelona) o a qualsevol dels registres o oficines públiques a les que es refereix l'article 38.4 de la Llei 30/1992, de 26 de novembre..5 Aprovar el programari multiplataforma d'ajuda per a la generació de notificacions en format digital al Registre de Protecció de Dades de Catalunya, signat electrònicament per l'Agència Catalana de Protecció de Dades amb certificat de signatura de codi emès per l'Agència Catalana de Certificació, als efectes de recollir les dades dels assentaments registrals que es determinen en l'apartat 2 de l'article 19 de l'Estatut de l'Agència Catalana de Protecció de Dades..6 El programari d'ajuda per a la generació de notificacions, les condicions d'ús, les instruccions d'instal·lació i funcionament i el mecanisme de verificació de la signatura electrònica del mòdul executable, es poden obtenir gratuïtament al portal www.apdcat.net..7 El programari genera en format digital un màxim de 50 notificacions, que es poden trametre a l'Agència Catalana de Protecció de Dades, ja sigui directament a través d'Internet o bé mitjançant la gravació prèvia en suports magnètics o òptics i la posterior tramesa d'aquests suports.
Tanmateix, mentre no s'implanti el sistema de signatura electrònica de les notificacions en format digital, també caldrà presentar en suport paper, a la seu de l'Agència Catalana de Protecció de Dades (Llacuna, 166, 7a, 08018 Barcelona) o a qualsevol dels registres o oficines públiques a les que es refereix l'article 38.4 de la Llei 30/1992, de 26 de novembre, la sol·licitud d'inscripció generada automàticament pel programari, convenientment emplenada i signada.
A tots els efectes, i concretament per al còmput de terminis, es considerarà efectuada la notificació dels fitxers per via informàtica o telemàtica en el moment de la presentació de la sol·licitud d'inscripció generada pel programari.
En tot cas, quedarà sense efecte qualsevol tramesa per via informàtica o telemàtica si en un termini màxim de 10 dies, comptadors des de la seva recepció a l'Agència Catalana de Protecció de Dades, no es presenta emplenada i signada la corresponent sol·licitud d'inscripció generada pel programari..8 Totes les sol·licituds d'inscripció al Registre de Protecció de Dades de Catalunya, tant si s'efectuen en suport paper com si es fan en suport digital, seran provisionals fins que siguin processades i verificades.
En cas que no s'ajustin als formats establerts per aquesta Resolució o en cas que hi hagi defectes substancials que impedeixin tramitar les sol·licituds, es requerirà al responsable del fitxer o al seu representant legal a fi que, en un termini màxim de 10 dies hàbils, s'esmenin els defectes i errors detectats.
Si, transcorregut aquest termini, els defectes i errors detectats no han estat corregits, se l'entendrà desistit de la seva sol·licitud..9 Aquesta Resolució entrarà en vigor el dia següent al de la seva publicació en el Diari Oficial de la Generalitat de Catalunya.
Barcelona, 15 de desembre de 2003
La correcció d'errada esmentada al títol fa referència a la publicació d'aquest document en la seva versió castellana.